Egzon
Egzon je bilo koja sekvenca nukleotida koju kodira gen, a koja ostaje i u finalnoj fazi proizvodnje zrele RNK, nakon što su, iz njenog primarnog transkripta, uklonjeni introni. Izraz egzon (eng. exon) se odnosi i na DNK sekvence unutar gena i na odgovarajuće sekvence u transkribiranoj RNK. U preradi RNK, introni se uklone, a egzoni se kovalentno spajaju i generiraju zrele molekule RNK. Termin egzon, za segment RNK molekule koji ima svoju ekspresiju, skovao je američki biohemičar Walter Gilbert 1978. godine, u cilju otklanjanja nesporazuma u tumačenju srodnih pojmova. Predložio je da dotadašnji, široko upotrebljavani, pojam cistron "mora biti zamijenjen transkripcijskom jedinicom koja sadrži regiju koja se gubi iz primarnog transkripta" tokom njegove prerade u zrelu informacijsku RNK (iRNK). Za nju je predložio naziv intron (za intragenske regije). Introni se naizmjenično smjenjuju sa regijama koje će biti transkribirane – egzonima. Tako je, ustvari, potreba preimenovanja cistrona u intron, nametnula novi termin egzon.